Sülysápi Csicsergő Közhasznú Alapítvány beszámolója

A Sülysápi Csicsergők Közhasznú Alapítványt 2010- ben hozta létre óvodánk, azzal a céllal, hogy a nevelési intézményünk állami, illetve önkormányzati támogatását kiegészítsük, ezáltal bővítsük anyagi lehetőségeinket, óvodásaink környezetét szebbé, jobbá, korszerűbbé tehessük, fejlesztő eszközöket, játékokat vásárolhassunk, intézményünk által szervezett gyermekprogramokat támogathassunk. A csicsergő óvoda igen nagy hangsúlyt fektet a gyermekek környezeti nevelésére, ezen belül környezettudatos életre való nevelésre, földünk-, természeti kincseink tiszteletére, szeretetére, környezetünk megóvására. Ezen szemléletünk meghatározza óvodai mindennapjainkat! Mindez megjelenik foglalkozásainkon, tevékenységeinkben, programjainkban, a mindennapi óvodai életünkben, tesszük mindezt a fenntarthatóság jegyében. A tavalyi év során, a Sülysápi Önkormányzat által elnyert fenntarthatósági pályázat keretén belül, fantasztikus lehetőségünk nyílt megismerkedni a Bábozd Zöldre Egyesület munkájával, egy általuk bemutatott interaktív bábelőadás keretében, mellyel nemcsak óvodásainkat varázsolták el. Mimó és Csipek, a két főszereplő egy életre belopták magukat gyermekeink, és a mi szívünkbe egyaránt.

A Bábozd Zöldre Környezeti Nevelési Egyesületben gyermekeknek szóló élményközpontú környezeti nevelési programokat fejlesztenek és szerveznek. Van köztük óvónő, környezetmérnök, építész, tájépítész, fotográfus, kosárfonó, szervező, tanár, grafikus, informatikus, tánctanár, ügyes kezű barkács és ékszerkészítő. Sokfélék , de egy dologban mindannyian egyetértenek: fontos látni, észrevenni, érezni, okosan cselekedni és szeretni a természetet.

Az élményszerű tanulásra alapozva, kreatív figurák segítségével juttatja el a zöld gondolatokat az egészen fiatal gyermekekhez. Ebben kiemelkedő szerepet kapnak, Mimó és Csipek, akik az elmúlt évek során aktív és sikeres résztvevőivé váltak a hazai környezeti nevelésnek.

Mesét írnak, báboznak, játszanak óvodákban és rendezvényeken, újrahasznosítanak, élményösvényeket álmodnak és építenek meg.

Alapvető céljuk, hogy élményközpontú környezeti nevelési programokkal formálják a jövő generáció szemléletét egyéni és közösségi szinten.

Nekünk, a Csicsergő óvoda pedagógusainak lehetősége volt a fent említett egyesület által szervezett továbbképzésén is résztvenni. Ennek során megerősítettek bennünket abban, hogy azonosan gondolkodunk, azonos az értékrendünk, és a céljaink is közösek!

Tehettük mindezt a fenntartónk által elnyert fenntarthatósági pályázat jóvoltából.

Sülysápi Önkormányzat által Civil szervezetek számára kiírt, vissza nem térítendő támogatását 2021 nyarán megpályáztuk, tettük ezt azzal a céllal, hogy a Bábozd Zöldre Környezeti Nevelési Egyesületével szorosabb kapcsolatot építhessünk, gyermekeink (és rajtuk keresztül talán szüleik) környezetünk iránti szemléletét formálhassuk az általuk szervezett interaktív, élményközpontú előadások által. A pályázaton elnyert 100000 ft támogatást, a fent említett célunk megvalósítására fordítottuk. A Wass Albert Művelődési házban szervezett előadásokon a középsős-, és a nagycsoportos óvodásaink nagy örömmel, aktívan vettek részt. Bízunk abban, hogy az óvodában megvalósuló fenntarthatóságra, Földünk védelmére való nevelés nem hiábavaló, ezért továbbra is kiemelt feladatunkként végezzük.

Köszönetünket fejezzük ki Sülysáp Önkormányzatának a pályázati lehetőségért, a gyermekek szállításában való segítségért; a Wass Albert Művelődési Ház dolgozóinak támogató együttműködéséért, mellyel megkönnyítették programunk megvalósulását, lebonyolítását.

Szintén alapítványunk kezdeményezésére, és támogatásával, egy olyan program valósulhatott meg óvodánkban, amit még nagyon kevés óvodás gyermekeket nevelő intézmény mondhat el magáról, mely nem kis büszkeséggel tölti el szívünket.

2021 első hetében az egészséges életmód-, az egészségmegőrzés-, betegségmegelőzés fontosságának magocskáit próbáltuk meg elültetni óvodás gyermekeinkben. Ennek keretében számtalan ismerettel, tapasztalattal gyarapodott tudásuk színes tevékenységeink során. Hetünk csúcspontjaként vendégül láthattuk Sarok Máté leendő mentőtisztet, aki nagycsoportos óvodásainknak tartott egy fantasztikus interaktív foglalkozást a telefonon történő segítségkérés módjáról, elsősegélynyújtásról, stabil oldalfektetés kivitelezéséről, újraélesztés mikéntjéről. Nemcsak a gyermekek, de mi felnőttek, pedagógusok számára is igen hasznos információkkal, gyakorlati tanácsokkal szolgált!

Munkájára a későbbiekben is számítunk! Bízunk benne, hogy visszatérő vendég" lesz nálunk!

Egy-egy nevelési évben, több mint 300 óvodás gyermek jár a Sülysápi csicsergő óvodába, akiknek szeretnénk testi-, lelki-, szellemi fejlődéséhez, minden szükséges feltételt biztosítani! Ehhez biztonságos és esztétikus környezetet alakítunk ki, családias légkört teremtünk, korcsoportjuknak megfelelő eszközöket biztosítunk, örömforrást-, és a tanulási lehetőséget magában hordozó játék lehetőséget kínálunk fel. Célunk, hogy minden gyermek örömmel jőjjön hozzánk, önmagához képest a legeslegnagyobb fejlődést mutassa a nálunk eltöltött 3-4 év alatt, boldog óvódásként! Ezért dolgozunk nap, mint nap!

Ha lehetősége van támogassa a Sülysápi Csicsergők Alapítványt, (adószám: 18026061-1-13 ) mellyel Ön is hozzájárulhat céljaink megvalósításához, cserébe hálás köszönetünket és az óvodás gyermekeink mosolyát tudjuk felajánlani!

Tisztelettel a Sülysápi Csicsergők Közhasznú Alapítvány elnöke:

Barta Zsuzsanna